Pasiënte veilig ná Vredendal-hospitaal brandDie omvang van die skade word nog bepaal. (Foto: WC Govt Health and Wellness MEC/Twitter) Pasiënte en personeel van die Vredendal-hospitaal in die Wes-Kaap moes Sondag in die vroeë oggendure noodgedwonge na veiligheid toe geneem word nadat ŉ brand in die hospitaal uitgebreek het. Niemand is in die voorval beseer nie, danksy die brandweer wat glo binne enkele minute op die toneel was. Die Wes-Kaapse departement van gesondheid het in ŉ verklaring bevestig dat die brand om 03:45 uitgebreek het. Die plaaslike brandweer het om 03:50 op die toneel aangekom en die brand begin blus. “In ooreenstemming met die hospitaal se brandnoodplan is alle sale en die ongevalleafdeling dadelik ontruim,” sê die departement. “Pasiënte in saal A en C, asook die ongevalleafdeling het na hul onderskeie sale teruggekeer nadat die brandweer die gebou veilig verklaar het.” Die brand het skynbaar in saal B ontstaan en volgens die departement sal al die pasiënte wat hier behandel is, nou na ŉ opgeknapte deel van die hospitaal oorgeplaas word wat glad nie deur die brand geraak is nie. “Die oorplasing van pasiënte na ander fasiliteite is nie in dié stadium nodig nie, maar indien pasiënte wel oorgeplaas moet word weens die skade wat die brand aangerig het, sal hul familielede ingelig word.” Inwoners van die Matzikama-subdistrik wat behandeling benodig, kan steeds van die hospitaal se ongevalleafdeling gebruik maak, aangesien dié deel nie deur die brand geraak is nie. Die omvang van die skade is nog nie bekend nie, maar die departement sê die onderskeie owerhede is tans besig om dit te ondersoek. “Owerhede sal ŉ tydraamwerk vir herstelwerk vasstel sodra die omvang van die skade bepaal is,” sê die departement. “Die oorsaak van die brand sal ook mettertyd deur plaaslike owerhede bevestig word hangende ŉ amptelike ondersoek.”